L’Ajuntament de Paterna protegirà 112  vivendes i comerços per a La Cordà
12/08/2015

# L’Ajuntament de Paterna protegirà 112 vivendes i comerços per a La Cordà

[![Sagredo visitant una de les vivendes on es trobaven els tècnics i on ha pogut parlar amb els veïns](/images/noticias/2015/08/proteccion-corda.jpg)](/images/noticias/2015/08/proteccion-corda.jpg)

12.08.2015

Els tècnics municipals han començat enguany a reforçar les 70 vivendes abans que els negocis per a minimitzar les molèsties en la mesura que siga possible i que les vendes no es vegen afectades

L’Ajuntament de Paterna està instal•lant les reixes en les vivendes del carrer Major, on l’últim diumenge d’agost tindrà lloc la Cordà. Enguany es cobriran amb malles metàl•liques 70 balcons de vivendes particulars, 30 comerços, 12 patis i 7 bancs ubicats en la zona. Com a novetat, s’està prioritzant la instal•lació de les reixes en els domicilis particulars dels veïns, mentres que els comerços es protegiran més avant.

“Fins ara es feia al revés i els negocis es queixaven per l’antelació amb què instal•làvem les reixes en el carrer Major perquè no es danyen fatxades o vidres. Enguany hem fet el més lògic, primer les vivendes i després els comerços”, ha explicat l’Alcalde de Paterna, Juan Antonio Sagredo.

Els tècnics municipals instal•len sense cap cost per als propietaris el mallat amb què es protegeixen finestres i fatxades. Es contacta amb el veí, s’acorda una hora i es realitzen els treballs necessaris perquè el dia de la Cordà la seua propietat estiga totalment segura del foc.

Sagredo ha visitat una de les vivendes on es trobaven els tècnics i ha estat parlant amb els veïns per a conéixer personalment l’evolució dels treballs. “Sóc tirador de la millor Cordà del món i vull que la ciutadania sàpia que Paterna sempre ha sigut pionera en el compliment de les normes de seguretat perquè majors i xicotets puguem disfrutar d’una festa que ja és d’interés autonòmic i que serà declarada també Festa d’interés turístic nacional i mereixerà el reconeixement de la Unesco com a Patrimoni Immaterial de la Humanitat”, ha asseverat el primer edil.